作者:無名氏
標題:沁園春
內容:法從西清，雅志山東，超然燕怡。笑洛城盧老，貧來屋破，花溪杜叟，雨裡床移。晚乃經營，歡言結架，夭矯晴虹朝已躋。開山了，一燈燈相續，第一宗師。乘閒小隱幽棲。天與人謀應此時。算春霆震響，不教龍蟄，甘霖布潤，待倩雲飛。宥密思賢，明謨經遠，共指神州克復歸。歸來也，更身名煊赫，錦繡光輝。